Marker

Marker je slovenské online médium založené 24. júna 2025 skupinou ôsmich novinárov pôvodne pôsobiacich v denníku Štandard. Zameriava sa na publikovanie článkov a audiovizuálneho obsahu venovaného domácej aj medzinárodnej politike. Médium je vlastnené zakladateľmi a podľa webovej stránky média je financované prostredníctvom podpory čitateľov bez investorov. Médium je kritikmi ozančované ako konšpiračné a dizinformačné a bolo zaradené do databázy konšpiračných médií s hodnotením 7,1. 

Zakladateľmi a vlastníkmi média sú Jaroslav Daniška, Dag Daniš, Vladimír Palko, Michal Čop, Peter Števkov, Dana Vitálošová, Ivan Lučanič a Tomáš Dugovič. Šéfredaktorom je od založenia média Jaroslav Daniška a zástupcom šéfredaktora Dag Daniš.

 História 
Jaroslav Daniška zastával pozíciu šéfredaktora denníka Štandard od 1. novembra 2020 do 7. januára 2025, kedy ukončil spoluprácu s redakciou. Údajným dôvodom jeho odchodu bola odlišnosť predstáv o riadení a budúcnosti média medzi ním a vydavateľom.

Pod Daniškovým vedením sa Štandard dostal do centra pozornosti kvôli zaradeniu na zoznam webov so sporným obsahom projektu Konšpirátori.sk v novembri 2023, čo bolo zdôvodnené publikovaním dezinformačného, konšpiračného alebo hoaxového obsahu. Štandard proti tomuto zaradeniu podal žalobu, avšak súd v auguste 2024 a následne v marci 2025 žalobu zamietol, čím potvrdil legitimitu projektu Konšpirátori.sk poukazovať na sporný obsah.

Dva dni po Daniškovom odchode, 9. a 10. januára 2025, oznámili svoj odchod z redakcie aj ďalší kľúčoví členovia redakcie, vrátane komentátora Daga Daniša, bývalého politika Vladimíra Palka, Petra Števkova, Dany Vitálošovej, Michala Čopa, Ivana Lučaniča a Tomáša Dugoviča, čo celkovo predstavovalo odchod približne desiatich redaktorov a komentátorov. Títo odídenci, motivovaní nespokojnosťou s novým smerovaním Štandardu a príchodom nového spolumajiteľa, sa následne stali zakladateľmi nového nezávislého online média Marker, ktoré bolo oficiálne spustené 24. júna 2025 ako deklarovaná alternatíva k „mainstreamovým“ médiám.

Dag Daniš vo svojom vyhlásení zverejnenom na svojom facebookovom profile dňa 10. januára 2025 medzi motiváciami svojho odchodu uviedol: 16. septembra šéfredaktor Daniška oznámil spustenie multimediálneho obsahu, ktorému predchádzala príprava štúdia. S cieľom rozšíriť tematické pokrytie oznámil spoluprácu s autormi ako Jeffrey Sachs, John Mearsheimer, R. R. Reno, Christopher Caldwell a prispievateľmi z izraelsko-palestínskeho časopisu +972 Magazine. Ďalej oznámil dohodnutú spoluprácu s ukrajinskou profesorkou Martou Havryishko a Ivanom Hoffmanom, ktorý sa stal členom redakcie.

 Kontroverzie a kritika 
Marker je bezpečnostnou komunitou kritizovaný ako „značka na slovenskom mediálnom trhu, ktorá do slovenského éteru od svojho vzniku v júni 2025 prispieva konšpiračným obsahom, či naratívmi v súlade s ruskou propagandou.“

Portál Marker.sk bol zaradený do databázy Konspirátori.sk, ktorá katalogizuje stránky s neserióznym, klamlivým, podvodným, konšpiračným alebo propagandistickým obsahom. V posudku ku zaradeniu do databázy s hodnotením 7,1 sa uvádza nasledujúci zoznam naplnených kritérií v súvislosti s publikovaným obsahom:

 Stránka obsahuje klamlivé, dezinformačné správy a lživú propagandu, čiže tvrdenia, ktoré sú v rozpore s faktami, napr. fotografie a videá použité v inom, zavádzajúcom kontexte, vymyslené alebo závažne prekrútené udalosti atď. Netýka sa jasne prezentovaných názorových článkov.
 Stránka obsahuje konšpiračné teórie a „bludy“, ktoré môžu mať vážnejšie politické, ekonomické, zdravotné dôsledky, bez ich kritického zhodnotenia. Nevzťahuje sa na zaujímavosti, záhady, jasne označené špekulácie.

Portál publikuje články s kontroverznými názormi, napríklad o nebezpečenstvách transgenderizmu. Ďalší článok diskutuje o tom, čo sa stane, keď ženy nahradia mužov v inštitúciách, a tvrdí, že to ohrozuje právny štát.

Koncom roka 2025 vycestoval Daniška do Bukurešti za Călinom Georgescu. Podľa jeho slov bolo Marker prvým európskym médiom, ktoré s Georgescuom uskutočnilo rozhovor po tom, ako rumunský ústavný súd 6. decembra 2024 anuloval prvé kolo prezidentských volieb, v ktorých kandidoval. V čase rozhovoru bol Georgescu predmetom vyšetrovania a súdneho konania po tom, čo bol v septembri 2025 obvinený z prijímania ruskej pomoci s cieľom získať prezidentský úrad a z pokusu o štátny prevrat.

Medzi kontroverzných autorov patria:

 Ján Čarnogurský, bývalý premiér a disident, ktorý je známy svojimi otvorene proruskými názormi a podporou ruského prezidenta Vladimíra Putina; ocenením od Vladimira Putina; členstvom vo Valdajskom klube; vedením medzinárodnej asociácie Priatelia Krymu, ktorá je financovaná vládou Ruskej federácie; návštevami Ruskom okupovaných území s propagandistickým charakterom; angažovaním sa v médiu Voice of Europe, ktoré prevádzkovali prokremeľskí podnikatelia s cieľom ovplyvniť voľby; spoluprácou s ruskými štátnymi médiami; bol zaradený na zoznam falošných pozorovateľov volieb.
 Václav Klaus, bývalý český prezident, známy euroskeptickými postojmi a kritikou EÚ; popieraním klimatických zmien; proruskými postojmi; bol účastníkom množstva podujatí krajnej pravice a proruských kruhov.
 Peter Thiel, americký miliardár a tech podnikateľ, je známy podporou Donalda Trumpa, anti-woke postojmi a libertariánskymi názormi, ktoré zahŕňajú kritiku demokracie a presadzovanie monarchie alebo diktatúry v niektorých kontextoch; kritizoval pápeža Lea XIV a vo svojich prednáškach hovoril o jeho možnom spojení s antikristom.
 Rod Dreher, americký konzervatívny autor blízky Viktorovi Orbánovi žijúci v Maďarsku, pracujúci pre propagandistický krajne pravicový Danube Institute financovaný vládou Maďarska; prispieva textami kritizujúcimi LGBT práva a sekulárnu spoločnosť.
 Andrew Napolitano, bývalý sudca a komentátor Fox News, je známy šírením ruských naratívov a dezinformácií; navštevuje Rusko; zúčastnil sa aj na 20. výročí Russia Today (RT).
 Patrik Daniška, advokát a šéf Inštitútu pre ľudské práva a rodinnú politiku (HFI), ktorý kritici označujú za súčasť siete ultrakonzervatívnych združení presadzujúcich nedemokratické názory, potláčanie práv sexuálnych menšín a šírenie nenávisti voči LGBT komunite.
 Vasil Lipitsky bol kritizovaný za manipulatívnu argumentáciu typu reductio ad absurdum, ktorá stotožňuje požiadavky sexuálnych menšín s trestnými a patologickými javmi (pedofília, nekrofília, zoofília)
 Andrej Palko, syn Vladimíra Palka; prostredníctvom sociálnych sietí šíri nenávistné a konšpiračné videá; angažoval sa na Proteste proti progresivizmu proruského a dezinformačného prostredia, ktoré organizoval Alexander Riabov; je členom mimoparlamentnej strany Zdravý rozum dezinformátora Jána Baránka.

 Referencie 

 Externé odkazy 
 Oficiálny web

Kategória:Masmédiá na Slovensku
Kategória:Slovenské webové periodiká
Kategória:Denníky na Slovensku
Kategória:Konšpiračné médiá
Kategória:Slovenské novinárstvo
Kategória:Vzniklo v 2025